ไฟแนนซ์ทุเดย์
โดย...ช.ชดา
1 ส.ค. 2559

โดย...ช.ชดา
ไม่รู้ใครทำให้ท่านประธานบอร์ดเอสเอ็มอีแบงก์ สาลินี วังตาล ท้อแท้ ถึงกับออกปากเปรยว่าเหนื่อย ทำให้พนักงานแบงก์ทั้งที่สำนักงานใหญ่และสาขา ยกพลมามอบกุหลาบแดงให้กำลังใจท่านประธานที่ทำงาน พร้อมยกย่องให้เป็นศูนย์รวมใจชาวเอสเอ็มอีแบงก์จะให้ไม่รักกันได้อย่างไร เพราะถ้าไม่มีท่านประธานป่านนี้เอสเอ็มอีแบงก์อาจจะถูกนำไปรวมกับแบงก์รัฐอื่นไปแล้วก็ได้
ถึงฟิทช์ เรทติ้งส์ จะลดอันดับเครดิตตราสารหนี้ระยะยาวสกุลเงินบาทของประเทศไทย ลงจากระดับ A- สู่ BBB+ แต่มูดี้ส์ยืนยันอันดับความน่าเชื่อถือพันธบัตรรัฐบาลไทยสกุลเงินต่างประเทศและสกุลเงินบาทที่ระดับ Baa 1 โดยมีมุมมองความน่าเชื่อถือที่มีเสถียรภาพสะท้อนการมองต่างมุมของสถาบันจัดอันดับเครดิตจริงๆ
แม้นักธุรกิจและนายแบงก์อาจจะเบื่อๆ การคิดบวกและโลกสวยของ ดร.สมคิด จาตุศรีพิทักษ์ รองนายกฯ และ อภิศักดิ์ ตันติวรวงศ์ รมว.คลัง แต่ก็สบายใจที่ไม่มีการ “ไวท์ไลน์”ดีก็ว่าดี ไม่ดีก็พยายามทำความเข้าใจ โลกยุคดิจิทัลความจริงเท่านั้นที่จะทำให้อยู่ทนอยู่นาน
การประชุมคณะกรรมการ กนง.วันที่ 3 ส.ค.นี้ ตลาดคาดการณ์ว่า กนง.จะคงดอกเบี้ยนโยบายต่อไปอีก เพราะไม่มีปัจจัยพื้นฐานอะไรที่เปลี่ยนแปลง นอกจากความผันผวนของอัตราแลกเปลี่ยนที่มีการคาดกันว่าค่าเงินบาทอาจจะแข็งค่าต่อไปอีก